**B. Osobitná časť**

**K Čl. I**

**K bodom 1, 4, 9 a 10**

Technická úprava v nadväznosti na zákon č. 271/2021 Z. z. ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony. V súčasnosti sú finančné prostriedky pre školy a školské zariadenia rozpočtované v rozpočtovej kapitole Ministerstva vnútra SR a aj v rozpočtovej kapitole Ministerstva školstva, vedy, výskumu a športu SR (ďalej „ministerstvo školstva“). Od 1. januára 2022 budú finančné prostriedky rozpočtované len v rozpočtovej kapitole ministerstva školstva.

**K bodom 2 a 3**

V súvislosti s návrhom zákona, ktorým sa mení a dopĺňa zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (PT 640) sa dopĺňa nový pojem „účastník výchovy a vzdelávania“. V nadväznosti na doplnenie nového pojmu do zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov (ďalej len „zákon č. 245/2008 Z. z.“) a zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov je potrebné upraviť aj spôsob financovania týchto osôb. Navrhuje sa, aby normatív účastníka výchovy a vzdelávania bol 10 % normatívu na žiaka vzdelávajúceho sa v dennej forme štúdia.

**K bodu 5**

Legislatívno-technická úprava súvisiaca so zriadením regionálnych úradov školskej správy.

**K bodu 6**

Navrhuje sa, aby žiak školy, ktorý je zároveň dieťaťom reedukačného centra, sa pri určovaní normatívu na stravovanie započítaval koeficientom 4,4. Úprava sa navrhuje z dôvodu vykryť zvýšené náklady na stravovanie v reedukačných centrách, ktoré majú nepretržitú celoročnú prevádzku (soboty, nedele, sviatky).

**K bodom 7 a 8**

Navrhuje sa zmena výpočtu objemu finančných prostriedkov pre špeciálne výchovné zariadenia (diagnostické centrum, reedukačné centrum a liečebno-výchovné sanatórium). Navrhovaná úprava reflektuje na potrebu praxe. Pri výpočte objemu finančných prostriedkov sa v súčasnosti pre tieto zariadenia vychádza z priemerného denného počtu detí v školskom zariadení, ktorý v priebehu roka kolíše. Výrazne sa to prejavilo najmä počas krízovej situácie v súvislosti s ochorením COVID-19 a tieto zariadenia museli byť dofinancované. Vzhľadom na uvedené sa navrhuje pri výpočte objemu finančných prostriedkov vychádzať z kapacitných možností príslušného špeciálneho výchovného zariadenia. Tieto kapacitné možnosti sú však pri všetkých troch druhoch špeciálnych výchovných zariadení limitované

* § 121 ods. 6 a 9 zákona č. 245/2008 Z. z. pre diagnostické centrum,
* § 122 ods. 4 a 5 zákona č. 245/2008 Z. z. pre reedukačné centrum,
* § 123 ods. 2 a 3 zákona č. 245/2008 z. z. pre liečebno-výchovné sanatórium.

Uvedená úprava sa navrhuje aj pre novovzniknuté špeciálne výchovné zariadenia.

**K bodu 11**

Cieľom navrhovanej úpravy je spresnenie žiakov, ktorí vstupujú do výpočtu garantovaného minima. Navrhuje sa, aby sa pri výpočte garantovaného minima zohľadňovali žiaci, ktorí sa vzdelávajú dennou formou štúdia. V súčasnosti sa pri výpočte zohľadňujú všetci žiaci, t. j. aj ostatní žiaci, pričom normatív na ostatných žiakov je 10 % normatívu na žiaka vzdelávajúceho sa v dennej forme štúdia. V prípade niektorých zriaďovateľov škôl je počet ostatných žiakov podstatne vyšší ako počet žiakov v dennej forme štúdia a tým sa  zriaďovateľovi navyšuje objem pridelených finančných prostriedkov prostredníctvom garantovaného minima.

**K Čl. II**.

Účinnosť sa navrhuje všeobecne od 1. januára 2022 vzhľadom na začiatok rozpočtového roka. Delená účinnosť 2. januára 2022 pri dvoch novelizačných bodoch súvisí s navrhovanou účinnosťou novely zákona č. 245/2008 Z. z. (PT 640).